Dita e Tokës: Nju Jorku fillon përdorimin në masë të energjisë diellore
Qyteti i njohur si “Big Apple”po nxit përdorimin e energjisë diellore në ndërtesat qeveritare dhe ato private.
Të dielën, më 22 prill ishte Dita e Tokës. Kjo ditë filloi të shënohej në mbarë botën në vitin 1970. Është dita që i kushtohet mjedisit dhe kur njerëzit shfrytëzojnë rastin për të pakësuar ndotjen dhe për të jetuar më pranë dhe në harmoni me natyrën. Për banorët e qyteteve, kjo mund të paraqesë sfida të mëdha. Në Nju Jork, një qytet që përpiqet shumë për të plotësuar nevojat në rritje për energji përmes burimeve të ndryshme, si qymyri, gazi natyror dhe energjia bërthamore, po bëhen përpjekje të mëdha për të shfrytëzuar një burim energjie shumë më të pastër dhe të pakufishme, Diellin. Prej vitesh Nju Jorku njihet si qyteti “i kurajos dhe i pisllëkut”. Por Kryetari i Bashkisë Mike Bloomberg, thotë se ai do që qyteti i njohur me nofkën “Big Apple” të bëhet i njohur për vlerat e tij “të gjelbëra” dhe përdorimin përherë e më tepër të formave të energjisë së pastër, si ajo diellore. Në një konferencë shtypi, zoti Bloomberg bëri të njohur instalimin e paneleve diellore në 10 ndërtesa të qytetit, në kuadrin e një programi pilot. Një nga këto kompani është River 2 - River Reality, e cila ka në pronësi disa objekte luksoze të Manhatenit. Presidenti i kompanisë, Dan Neiditch, shfrytëzoi stimujt bujarë nga taksat shtetësore dhe ato federale për të instaluar panele diellore në taracat e kompleksit të tij të apartamenteve me 47 kate, në qendër të Manhatenit. Neidich thotë se panelet diellore të ndërtesës po ashtu kanë tërhequr klientë të pasur, të cilët duan të jetojnë duke shfrytëzuar energjinë e pastër. Por jo të gjitha panelet diellore duhen vendosur mbi çati. Carlos Berger i kompanisë së energjisë alternative “Voltaic Solaire”, në lagjen e Brooklyn-it, kohët e fundit i veshi fasadat e një ndërtese me një shtresë të hollë filmi, të quajtur “qeliza diellore”. Kjo shtresë përbëhet nga një material me bazë silikoni, e cila mund të jetë plotësisht transparente. Prirja për energjinë diellore po përshpejtohet, thotë Jack Hidary, bashkëkrijues i kompanisë Samba Energy, që ofron programe komjuterike dhe shërbime për energjinë e pastër. Ai thotë se të dhënat tregojnë se instalimet e paneleve diellore në SHBA janë dhjetëfishuar që nga viti 2009 dhe kjo e ul vazhdimisht çmimin, me zhvillimin e teknologjisë efiçente dhe teknikave të instalimit. Ai thekson se qeliza diellore që ka instaluar i vëllai në shtëpinë e tij grumbullon më tepër energji nga sa mund të përdorë familja e tij. Me të vërtetë, çlirimi i gazeve ndotëse nga uzinat që përdorin qymyrin si burim energjie përbën një rrezik për shëndetit. Njujorkezët janë amerikanët me më tepër sëmundje të astmës dhe me probleme të tjera të frymëmarrjes, se sa mesatarja kombëtare. Jack Hidary mendon se përdorimi i energjisë diellore mund të ndihmojë edhe në këtë aspekt. ... Dhe shton ai, drita e diellit nuk mungon kurrë!